פאול בידרמן

פאול בידרמן (בגרמנית: Paul Biedermann; נולד ב-7 באוגוסט 1986) הוא שחיין גרמני. אלוף עולם (רומא 2009), אלוף אירופה 3 פעמים ברציפות (איינדהובן 2008, בודפשט 2010 ודברצן 2012) ושיאן העולם הנוכחי (2017) במשחים ל-200 מטר חופשי ול-400 מטר חופשי.

ביוגרפיה 
בידרמן נולד וגדל בהאלה. הוא מתאמן בהדרכת פרנק אמבאכר.

אלוף אירופה
באליפות אירופה בשחייה שנערכה באיינדהובן, הולנד במרץ 2008 זכה בידרמן במדליית זהב במשחה ל-200 מטר חופשי בתוצאה של 1:46.59 דקות.

באולימפיאדת בייג'ינג (2008) סיים בידרמן במקום ה-5 במשחה ל-200 מטר חופשי בתוצאה של 1:46.00 דקות, המנצח במשחה זה היה מייקל פלפס מארצות הברית שקבע שיא עולם חדש (1:42.96 דקות). בנוסף, הוא סיים במקום ה-18 במשחה ל-400 מטר חופשי (3:48.03 דקות), במקום ה-12 במשחה שליחים 4x200 מטר חופשי (7:13.92 דקות) ובמקום ה-15 במשחה שליחים 4x100 מטר חופשי (3:17.99 דקות).

שיא עולם ראשון, בבריכת 25 מטר
בתחרות שחייה שנערכה בברלין, במסגרת סבב הגביע העולמי (בריכת 25 מטר) ב-15 בנובמבר 2008 קבע בידרמן את שיאו העולמי הראשון במשחה ל-200 מטר חופשי בתוצאה של 1:40.83 דקות, שיפור לשיאו בן ה-8 שנים של איאן ת'ורפ מאוסטרליה (1:41.10 דקות).

אלוף עולם ושיאן עולם
באליפות העולם בשחייה שנערכה ברומא, איטליה בשנת 2009 זכה בידרמן בשלוש מדליות, שתיים מזהב ואחת מכסף. שתי מדליות זהב במשחה ל-400 מטר חופשי בשיא עולם חדש בתוצאה של 3:40.07 דקות, שיפור במאית השנייה לשיאו הוותיק מ-2002 של ת'ורפ בתוצאה של 3:40.08 דקות, לפני אוסאמה מלולי מתוניסיה (3:41.11 דקות) וז'אנג לין מסין (3:41.35 דקות) ובמשחה ל-200 מטר חופשי בשיא עולם חדש נוסף, לאחר שקיזז 96 מאיות משיאו של מייקל פלפס, והעמידו על 1:42.00 דקות, לפני פלפס עצמו (1:43.22 דקות) ודנילה איזוטוב מרוסיה (1:43.90 דקות). בנוסף, הוא זכה במדליית כסף במשחה שליחים 4x100 מטר מעורב בתוצאה של 3:28.58 דקות, אחרי הרביעייה מארצות הברית שקבעה שיא עולם חדש (3:27.28 דקות) ולפני אוסטרליה (3:28.64 דקות). 

במסגרת תחרות סבב הגביע העולמי, שנערכה בברלין בנובמבר אותה שנה, היה בידרמן לשחיין הראשון בהיסטוריה ששחה 200 מטר חופשי מתחת ל-1:40 דקות (בריכת 25 מטר), כשקבע "שיא עולם חדש" של 1:39.37 דקות. יום קודם לכן, הוא קבע שיא עולם חדש במשחה ל-400 מטר חופשי בתוצאה של 3:32.77 דקות.

באליפות אירופה בשחייה שנערכה בבודפשט, הונגריה באוגוסט 2010 הגן בידרמן על תוארו וזכה במדליית זהב במשחה ל-200 מטר חופשי בתוצאה של 1:46.06 דקות, לפני ניקיטה לובינצב מרוסיה (1:46.51 דקות) וסבסטיאן ורשכורן מהולנד (1:46.91 דקות). נוסף לכך, הוא זכה בשתי מדליות כסף, במשחה ל-400 מטר חופשי בתוצאה של 3:46.30 דקות, אחרי יניק אגנה מצרפת (3:46.17 דקות) ולפני גרגו קיש מהונגריה (3:48.14 דקות) ובמשחה שליחים 4x200 מטר חופשי בתוצאה של 7:08.13 דקות, אחרי רוסיה (שיא תחרות חדש 7:06.71 דקות) ולפני צרפת (7:09.70 דקות).

באליפות העולם בשחייה שנערכה בשאנגחאי, סין בשנת 2011 זכה בידרמן ב-3 מדליות ארד, במשחה ל-200 מטר חופשי בתוצאה של 1:44.88 דקות, אחרי לוכטה (1:44.44 דקות) ופלפס (1:44.79 דקות), במשחה ל-400 מטר חופשי בתוצאה של 3:44.14 דקות, אחרי טיי וואן פארק מקוריאה הדרומית (3:42.04 דקות) וסון יאנג מסין (3:43.24 דקות) ובמשחה שליחים 4x100 מטר מעורב בתוצאה של 3:32.60 דקות, אחרי ארצות הברית (3:32.06 דקות) ואוסטרליה (3:32.26 דקות).

באליפות אירופה בשחייה שנערכה בדברצן, במאי 2012 זכה בידרמן ב-3 מדליות זהב, במשחה ל-200 מטר חופשי בפעם השלישית ברציפות (1:46.27 דקות), במשחה ל-400 מטר חופשי (3:47.84 דקות) ובמשחה שליחים 4x200 מטר חופשי (7:09.17 דקות).

באולימפיאדת לונדון (2012) סיים בידרמן במקום החמישי ב-200 מטר חופשי בתוצאה 1:45.53 דקות, במקום 13 במשחה ל-400 מטר חופשי בתוצאה של 3:48.50 דקות ובמקום רביעי במשחה שליחים 4x200 מטר חופשי בתוצאה של 7:06.59 דקות, 29 מאיות השנייה האיטי מדליית ארד, כשחיין ראשון הוא שחה בתוצאה של 1:46.15 דקות.

באליפות העולם בשחייה (בריכת 25 מטר) שנערכה באיסטנבול שבטורקיה בדצמבר אותה שנה זכה בידרמן ב-3 מדליות אחת מכל סוג. מדליית זהב במשחה ל-400 מטר חופשי בתוצאה של 3:39.15 דקות, לפני האו יון מסין (3:39.48 דקות) ומאס גלסנר מדנמרק (3:40.09 דקות) והגן על תוארו, מדליית כסף במשחה ל-200 מטר חופשי בתוצאה של 1:42.07 דקות, אחרי ראיין לוכטה (1:41.92 דקות) ולפני קונור דווייר (1:43.78 דקות) שניהם מארצות הברית ומדליית ארד במשחה שליחים 4x200 מטר חופשי בתוצאה של 6:53.22 דקות, כשחיין ראשון הוא שחה בתוצאה של 1:41.93, אחרי ארצות הברית (6:51.40 דקות) ואוסטרליה (6:52.29 דקות).

באליפות אירופה שנערכה בברלין גרמניה באוגוסט 2014 זכה בידרמן בשתי מדליות, זהב וכסף. מדליית זהב, במשחה שליחים 4x200 מטר חופשי בתוצאה של 7:09.00 דקות, לפני רוסיה (7:10.29 דקות) ובלגיה (7:10.39 דקות) ומדליית כסף, במשחה ל-200 מטר חופשי בתוצאה של 1:45.80 דקות, שתי מאיות השנייה איטי מוולימיר סטייפאנוביץ' מסרביה (1:45.78 דקות) ובכך נמנעה ממנו זכייה רביעית ברציפות, ולפני יאניק אנייל מצרפת (1:46.65 דקות).

חייו האישיים 
בשנים 2010–2015 היה בידרמן בקשר זוגי עם בריטה שטפן.

תארים 
בידרמן זכה בתואר שחיין השנה באירופה בשנת 2009.

ראו גם 

 התפתחות שיא העולם במשחה ל-200 מטר חופשי
 התפתחות שיא העולם במשחה ל-400 מטר חופשי

קישורים חיצוניים

 

 מי ניצח? בידרמן או החליפה?

אלופי עולם בשחייה
שחייני חופשי
שחיינים באולימפיאדת בייג'ינג (2008)
שחיינים באולימפיאדת לונדון (2012)
שחיינים באולימפיאדת ריו דה ז'ניירו (2016)
שחיינים אולימפיים גרמנים
שיאני עולם גרמנים: שחייה
גרמנים שנולדו ב-1986